Boek: As die kat weg is…Ontmoet vir Aristoteles, ŉ kat met hope houding! Aristoteles is ŉ silwergrys mannetjieskat in die fleur van sy lewe en hy is baie mooi – hy reken immers self so. Anna en haar gesin dink gelukkig ook so. Altans, dis wat Aristoteles dink. Dit hou aan tot die dag toe hy uitvind Anna wil graag ŉ hond vir haar verjaardag hê. ŉ Hond! Watter verstandige agtjarige dogtertjie wil so ŉ irriterende, keffende dierasie hê? Aristoteles is vasbeslote dat dit nie gaan gebeur terwyl hy die kat in die huis is nie! Al wat hy hoef te doen, is om Anna te laat besef hoeveel hy vir haar beteken. Hy gaan wegloop om sy punt te bewys. Ongelukkig is die lewe van ŉ straatkat nie heeltemal wat Aristoteles verwag het nie. Hierdie snaakse, avontuurbelaaide storie word uit die perspektief van Aristoteles die kat vertel. Dit is briljant deur die veelbekroonde Kobus Geldenhuys uit die oorspronklike Duits vertaal. Oor die outeur Annette Herzog is ŉ Duitse kinderboekskrywer. Sy is ŉ opgeleide tolk en vertaler in Duits en Engels. Ná haar studies aan die Universiteit van Greifswald het sy verskeie jare as vertaler in Berlyn gewerk. Herzog woon sedert 1991 in Kopenhagen waar sy vir internasionale organisasies soos die Wêreldgesondheidsorganisasie gewerk het en deeltyds begin skryf het. Sedert 2000 skryf sy voltyds en haar kinderboeke word in Duitse en Deense tale gepubliseer. Uitgewer: Lapa Uitgewers Prys: R150,00* *Prys onderhewig aan verandering Koop die boek by Graffiti Boeke